พร้อมจ่ายเงินประกันรายได้เกษตรกรชาวสวนยาง งวดที่ 3 ในวันพรุ่งนี้กว่า 850 ล้านบาท
นายณกรณ์ ตรรกวิรพัท ผู้ว่าการการยางแห่งประเทศไทย เปิดเผยว่า โครงการประกันรายได้เกษตรกรชาวสวนยาง ระยะที่ 3 ได้เริ่มดำเนินการจ่ายเงินส่วนต่างชดเชยรายได้ให้กับชาวสวนยาง งวดที่ 1 ประจำเดือนตุลาคม 2564 และงวด 2 ประจำเดือนพฤศจิกายน 2564 แล้ว ตั้งแต่วันที่ 9 ธันวาคม 2564 สำหรับงวดที่ 3 ประจำเดือนธันวาคม 2564 พร้อมโอนเข้าบัญชีของเกษตรกรชาวสวนยางในวันที่ 14 มกราคมนี้ เป็นต้นไป รวมวงเงินทั้งสิ้น 850.25 ล้านบาท โดยได้กำหนดราคายางพาราอ้างอิง ราคายางแผ่นดิบคุณภาพดี อยู่ที่ 59.85 บาท/กก. ชดเชย 5.15 บาท/กก. ราคานำ้ยางสด DRC 100% อยู่ที่ 51.03 บาพ/กก. ชดเชย 5.97 บาพ/กก. และราคายางก้อนถ้วย อยู่ที่ 23.18 บาท/กก. จะไม่มีชดเชยในงวดที่ 3 เนื่องจากราคาขายยางก้อนถ้วยสูงกว่าราคาประกันที่ตั้งไว้ ถือเป็นเรื่องดีที่แนวโน้มราคายางในตลาดอยู่ในแนวบวก ส่วนหนึ่งเป็นผลจากการดำเนินโครงการชะลอขายยางก้อนถ้วยของ กยท. ที่ช่วยเพิ่มสภาพคล่องให้เกษตรกรชาวสวนยาง ไม่ต้องเร่งขายช่วงที่ผลผลิตในตลาดมากเกินไป เมื่อปริมาณผลผลิตในตลาดมีความเหมาะสม ราคาจะปรับตัวขึ้น จึงสามารถนำผลผลิตยางที่เก็บไว้มาขายในช่วงที่ราคายางสูงขึ้นในระดับที่เหมาะสม ทั้งนี้ โครงการประกันรายได้เกษตรกรชาวสวนยาง ระยะที่ 3 จ่ายเงินส่วนต่างชดเชยรายได้ให้กับเกษตรกรชาวสวนยาง ตั้งแต่งวดที่ 1 - 3 เป็นเงินรวมกว่า 2,284 ล้านบาทอย่างไรก็ตาม การยางแห่งประเทศไทย ไม่นิ่งนอนใจ ลงพื้นที่สำรวจและเร่งประสานงานข้อมูลเกษตรชาวสวนยางที่มีสิทธิ์เข้าร่วมโครงการฯ ให้ได้รับเงินประกันรายได้อย่างรวดเร็วและครบถ้วนทุกราย พร้อมขับเคลื่อนการดำเนินนโยบายและมาตรการอื่นคู่ขนานไปด้วย เพื่อรองรับสถานการณ์และสร้างเสถียรภาพให้แก่ราคายางพาราต่อไป